LidanRubinov/Halacha-QA huggingface dataset:
שאלה: התחייבות חוזית לעבודה בשבת: הנני תושב ארה"ב ומזה זמן אני מנהל עסק למכירת מזון מהיר במספר קניונים שם. לאחרונה התחלנו אני ואשתי לנסות ולשמור שבת, אולם הצורך להמשיך ולקיים את העסק פתוח גם בשבתות (עפ"י התחייבויות חוזיות עם מפעילי הקניונים) החלה להטריד אותי. האם ישנה דרך כלשהי בה ניתן להמשיך ולהשאיר את העסק פתוח ופועל בשבת (אולי באמצעות ניהולו בשבת ע"י גוי), או שמא אפילו אם לא אעבוד בעסק אזי הכסף שהוא מרוויח בשבת אינו נחשב "כשר"?
תשובה: אם זהו העסק שלך ונקרא על שמך, אסור אפילו על-ידי גוי להפעילו בשבת, ולכן תצטרך למכור עסק זה ולפנות לאפיק אחר.
שאלה: אי ת מיסים בבית משותף: בבית משותף שכל דייריו דתיים, האם רשאים דיירים שלא משלמים מיסים לועד הבית להשתמש במעלית?
תשובה: אם הוא לא רוצה לשלם, הוא אינו רשאי להשתמש במעלית משום שזה גזל שהוא נהנה ולא משלם, וכן באור בחדר מדרגות. אולם אם אין לו והוא מבקש הארכה, זה משהו אחר. ומי שהוא ירא-שמים לא ינהג בצורה זו.
שאלה: מדוע בלשון ארמית?: ח ורבותינו דרשו, שאת הקדיש והקדושה תקנו בארמית כדי שלא יבינו אותנו מלאכי השרת (שלא מבינים לשונות זרים) ולא יקנאו בנו וכו (תוספות ברכות ג. ועוד הרבה מקורות). שאלתי היא, מדוע בקדיש ובקדושה (ולפי חלק מהדעות גם ב"הא לחמא עניא" באגדה של פסח) חששו רבותינו מהדבר הזה ותקנו את התפילה בלשון ארמי, ולא בשאר התפילות. כלומר: במה שונה קדיש וקדושה וה"לחמא עניא" משאר התפילות שלהם לא חששו ממלאכי השרת?
תשובה: הסבר זה שהבאת בשם התוספות אינו ההסבר היחיד. יש האומרים שתיקנו אותם בלשון ארמית, משום שזו היתה השפה המדוברת בתקופה ההיא. בקדיש יש מעלה מיוחדת בגלל אמירת "אמן יהא שמיה רבא.", ובגמרא מובאת דעה הסוברת שאפילו באמצע תפילת שמונה-עשרה יהיה מותר לענות ולומר "אמן יהא שמיה רבא.". להלכה לא נוהגים כך, אבל עצם זה שעלתה אפשרות כזאת על הדעת, מראה לנו את גודל חשיבותו של הקדיש.
שאלה: מעשר של עלי סלק: אשתי לקחה סלק שכבר מעושר ושמה אותו בתוך כלי עם מים בכדי שיצאו ממנו עלים, בכדי להשתמש בהם למאכל, האם צריך לעשר את העלים האלו או שמספיק במעשר שעשינו לפני שהם צמחו? וכן האם עלי הסלק שהיא מצמיחה אותם בבית ע"י מים צריך לבודקם כמו חסה ושאר עלים או שזה כמו חסלט שצומח ע"י מים, והאם צריך לעשר נבטים שגדלו שהונבטו בבית מזרעים שכבר עושרו?
תשובה: עלי סלק אלו שגדלו בכוונה להצמחה יש לכתחילה להפריש מהם תרו"מ בלא ברכה, מכיוון שעציץ שאינו נקוב מפרישים (מדרבנן), ובבית הרי זה ספק, כמו כן גדולי מים יש בהם משום הספק, על כן נראה שלכתחילה יש להפריש בלא ברכה, אבל אם לא הפרישו ונתערב הרי זה מותר. עלים אלו צריכים בדיקה כיוון שגדלו ללא פיקוח ובאויר הפתוח שגורם לביאת חרקים. נבטים שהונבטו ג"כ צריכים להפריש בלא ברכה. בברכת חג כשר ושמח הרב יהודה הלוי עמיחי
שאלה: נישואין לאחר נישואין אזרחיים: אני וחברתי חיים בחו"ל ונישאנו בנישואין אזרחיים לצורך אשרות. בשעה טובה הצעתי לחברתי נישואין ואנחנו מתכוונים בע"ה להנשא בעוד 7 חודשים כמו"י. האם עובדת היותנו נשואים בנשואין אזרחיים יש בה בכדי לסבך את העניין, ידוע לנו שאנו צריכים להמציא מסמך מרב מקומי שאיננו נשואים. האם הכוונה לנשואים למישהו אחר או נשואים בכלל, הרי אנחנו כן נשואים (לפחות מבחינה חוקית) אחד לשני? כמו כן נמסר לנו שיש צורך לפתוח תיק ברבנות עד 45 יום לפני החתונה בכדי להינשא. האם זו חובה הקשורה להלכה או פרוצדורה בירוקרטית בלבד, מה עושים זוגות המגיעים לארץ שבוע שבועיים לפני החתונה, האם ניתן לפתוח תיק עוד כשאנו בחו"ל, האם ניתן לעשות חלקים כמו הדרכת כלה וכו בחו"ל (לדוגמא דרך בית חב"ד בעיר)?
תשובה: מכיון שאתם רשומים כנשואים יש בעיה משפטית באשר לנשואיכם כיהודים. עליכם לפנות לביה"ד הרבני שיתיר את התסבוכת שנוצרה ורק אחרי כן ניתן לפתוח תיק ברבנות, איני יודע אם יש אפשרות לקיים דיון כזה שלא בנוכחותכם ע"י מיופה כוח. אפשר להגיע ארצה סמוך לחתונה אך לשם כך יש מיופה כוח בארץ שיפתח עבורכם את התיק. דבר זה מותנה שהכלה תעבור הדרכה מוקדמת מרבנית מוסמכת בחו"ל.
שאלה: ערלה הלכה למעשה: הנני מגדל מספר עצי פרי המחוייבים בעורלה, בימים האחרונים החלו לצוץ ניצנים של פרי עץ ההדר. כיצד עלי לבצע את מצוות הערלה, האם למחוץ את הניצנים, האם לאפשר לפרות לגדול, או האם פשוט לא לקטוף?
תשובה: בערלה אין מצוה אלא שלא להנות בהם. ככל שתקדים להפסיד את הפרי עדיף טפי (מבחינה חקלאית) שהרי העץ לא יאבד כוחו. אבל מבחינה הלכתית אין נפק"מ מתי פעולה זו נעשית. בברכת התורה והארץ הרב יהודה הלוי עמיחי
שאלה: שליח בית דין ועבוט: בתורה כתוב: "כי תשה ברעך משאת מאומה, לא תבא אל ביתו לעבט עבטו. בחוץ תעמד, והאיש אשר אתה נשה בו יוציא אליך את העבוט החוצה. ואם איש עני הוא, לא תשכב בעבטו. השב תשיב לו את העבוט כבא השמש ושכב בשלמתו וברכך, ולך תהיה צדקה לפני ה אלהיך" (שם, י-יג). האם אסור אף לשליח בית הדין להוציא חפצים מבית החייב?
תשובה: גם לשליח ב"ד אסור להכנס לביתו של הלוה ע"מ למשכנו, עיין בגמ' במסכת בבא מציעא דף קיג ע"א, ובשו"ע חלק חושן משפט סימן צז ס"ו.
שאלה: אין אפשרות להתפלל בזמן: אני עובד כמאבטח וחלק מהמשמרות אני מוכרח לעשות בלילות. היות והמשמרת מסתיימת ב 09:00 ואינני יכול להתפלל בעבודה, יוצא שאני מפספס את זמן תפילת שחרית. הייתי רוצה לדעת מהו הפיתרון הטוב ביותר לבעיה בהנחה שאין לי האפשרות לוותר על משמרות הלילה?
תשובה: תמצא לפחות מעט זמן לאחר הנץ החמה, ע"מ לומר קריאת שמע שקריאתה מן התורה, ואחר כך כשתגמור את המשמרות תתפלל תפלת שחרית.
שאלה: לשקף התנהגות האחר: יש בחיי אדם (לא במשפחה) שנוהג כלפי לא כדרך שאני נוהג כלפיו, ולא באופן הגון, הוא לא תמיד מרגיש שאני קיים, ונוהג כאילו קיים רק הוא. ברור לי בסברת בשר ודם, שעלי לגרום לו לשים לב שאני קיים. והדרך לכך היא להציב מולו התנהגות שקולה לשלו. זה יביא תועלת רבה לבריאות של מערכת היחסים בינינו, לאחר שניסיתי כבר דרכים אחרות, האם אין בכך איסור נקימה? ראיתי באתר תשובה כי נקמת דוד בשמעי בידי שלמה בנו, מותרת מכיון שנעשתה מתוך שיקול רציונלי של הענשת פושע, תיקון החברה וטובת הממלכה, ולכן אין זו נקמה פסולה, כי לא נעשתה מתוך התפרצות רגשית, האם זו הוראה למעשה, האם במקרה שלי (שאינו נדיר במיוחד), יש מקור לחילוק, מלבד הסברא הישרה?
תשובה: אם כבר שוחחת איתו ישירות על כך והוא לא קלט, ורק נשארה הדרך האחת להראות לו שהתנהגותו לא נכונה על ידי שתתנהג אליו כפי שהוא נוהג כלפי אחרים. וזאת תעשה למטרה חינוכית ללמד אותו לנהוג נכון, אין זו נקמה והיא מותרת. ואם הוא ישתנה לטובה כתוצאה מכך עשית דבר טוב.
שאלה: ריח בושם על הגוף : האם בכל פעם שאני שם בושם להרחה על הגוף אני צריך לברך בורא מיני עצי בשמים?
תשובה: אם יש בו מתמצית הצמחים והוא נועד בשביל שיהיה ריח טוב, אזי צריך לברך. אולם אם זה נועד בשביל להעביר ריח לא טוב, לא מברכים. בושם שנותנים על הגוף נועד בדרך כלל להעביר ריח לא טוב ולכן לא יברך, אלא אם מריח מתוך הבקבוקון ויש בו מתמצית הפרח. ואם הבקבוקון עצמו קלט את הריח ואין שם מתמצית הפרח, לא יברך. ובכל ספק במה שאמרנו, לא יברך.
שאלה: קבר אחר ביום זכרון: כשאני עולה לקבר של סבי ביום האזכרה, האם מותר לעלות לקבר של מישהו אחר למרות שלא הגעתי עבורו? אשמח אם הרב יציין מקור לדבריו.
תשובה: המנהג שלא לעלות על שני קברים ביום אחד.
שאלה: מזוזה שלא ניתן לנשקה: דלת הכניסה לבית המשותף בו אני גר נפתחת החוצה וימינה. מזוזת הדלת צמודה לקיר ורוחבה אינו עולה על 10-10 ס"מ, אם נקבע את המזוזה על מזוזה זו לא ניתן יהיה לנשק את המזוזה אם מישהו יבקש לעשות כן. האם לקבוע את המזוזה בכל זאת על המזוזה הימנית שאינה נגישה כאשר הדלת נפתחת, או שניתן לקבוע במקום אחר?
תשובה: הנשיקה לא מעכבת העיקר שהמזוזה תהיה בימין הכניסה.
שאלה: האם זה ריבית?: יש לנו חבר שעמד לפשוט רגל ועל מנת לעזור לו לקחנו הלוואה מהבנק על שמנו (הבנק לא הסכים לתת לו הלוואה) ונתנו לו, והוא מחזיר לנו כל חודש את הת המדויק לבנק. יש לאותו חבר חנות שאנו משתמשים בחלק משטחה. לפני ההלוואה חשבנו לשלם לו אך זה לא בא לידי ביצוע. לאחר ההלוואה הוחלט שלא נשלם לו כגמול על הסיכון המסויים שלקחנו בשבילו (הוא עדיין יכול חו"ח לפשוט את הרגל.) האם זה נקרא ריבית? כעת החלטנו, בנוסף, להשקיע בעסק שלו תמורת ת חודשי של מסויים מההשקעה, (לא מהרווחים כי הוא לא מעוניין בזה) כשהקרן נשמרת לזמן שנרצה לצאת המעסק - אם נרצה. האם זה מותר, אם לא איך כן ניתן לעשות זאת?
תשובה: לפי דבריכם לא הוא משלם לכם (הוא הלווה ואתם המלוים) אלא אתם מסייעים לו בדרכים נוספות, א"כ איזו ריבית יש כאן? אולי טעיתי בהבנת השאלה.
שאלה: מנהגים בנישוק ציצית: למדתי את סימן כד בטושו"ע, וראיתי כי מצוה לאחוז הציציות כנגד הלב, ולכך כולם מסכימים. לאחר מכן יש אומרים שיש להעביר הציציות על העיניים כשאומרים "וראיתם אותו", יש אומרים שיש לנשק הציציות לאחר שמעבירם עם העיניים, יש אומרים גם בפסוק "ולא תתורו", יש אומרים גם כשאומרים "ה אלוקיכם אמת", יש אומרים לנשק כל פעם שמזכירים ציצית, ויש אומרים שאין לנשק כלל, ויש אומרים שגם באמירת "ברוך שאמר". לי אין מנהג קבוע, ואני לא יודע כמו מי יש לנהוג. כיצד לנהוג?
תשובה: המקובל הוא לנשק את הציצית בזמן שאומר את המילה ציצית.
שאלה: פחיות קולה ריקות בפסח: לאחרונה התחלתי לאסוף פחיות קולה ולבנות מהם מגדל יפה אצלי בחדר, מדובר בפחיות ריקות, חלקם שטופות. האם צריך לפרק את זה לקראת פסח מחשש חמץ?
תשובה: אין בעיה בכך.
שאלה: סידורים קראיים: האם מותר לקרוא בספרי תפילה קראים, או שנחשבים "ספרים חיצוניים"? חבר טוב שלי, הינו קראי, ונתן לי לעיין בספרי תפילתו. לפי הנראה, ספרי התפילה מורכבים מקטעי מזמורים של תהילים וחלקים נוספים מהתנ"ך בכלל, וחלקים הינם מזמורי תחנונים ובקשות לקב"ה.
תשובה: לגבי פרקי התהילים, אין להם מונופול עליהם. אולם אם הם אינם מאמינים בדברי ח, אין צורך להגרר אחרי כל מיני כתות שפרשו מעם ישראל. יש מספיק את מה שתקנו ח וגדולי ישראל במשך הדורות.
שאלה: פרצתי את האבטחה של המשחק: קניתי מכשיר ובמקום לקנות משחקים שעולים מחיר גבוה פרצתי את האבטחה של המכשיר ואני יכול לשחק עכשיו בכל משחק שאני רוצה. אני יודע בברור שזה גנבה אבל קשה לי מאד להפסיק: 1.איך הרב מיעץ להפסיק? 2.האם צריך לשלם אם כן כמה ולמי?
תשובה: תתקשר לחברה של המכשיר ותגיע עמם להסכם על גובה הת ועי"ז גם לא תצטרך להפסיק אלא לשחק בהיתר.
שאלה: סמכות המדינה או המנהל על הפועל: אני עובדת במשרד ממשלתי כעצמאית, לפי שעות, ובממוצע 6-7 שעות ביום. הממונה עלי אמרה שאני יכולה לעשות הפסקת צהריים (כ-30 דקות) על חשבון העבודה, אבל היא לא בעלת הבית אלא המדינה. האם היא יכולה לאשר לי הפסקה כזאת, ואני יכולה לעשות זאת או שעלי לנכות את זמן ההפסקה מדיווח השעות?
תשובה: יש להניח שיש לה סמכות לתת לך הפסקה, מפני שאם היא המנהלת יש להניח שהיא אינה חורגת מסמכותה.
שאלה: כשרות לאבקה למדיח כלים: קיבלתי אבקה לשימוש במדיח כלים מתוצרת DR.WEIGERT בגרמניה, המלצת היצרן להשתמש באבקה זו כדי לשמור על תקינות המדיח, האם צריך הכשר על מוצר זה?
תשובה: לא צריך הכשר מפני שאינו ראוי למאכל.
שאלה: הגשת אוכל להורים חילוניים: קראתי בספר ההלכות "בן איש חי" שאין להגיש פת לחם לאדם שאינו נוטל ידיים, אך במקרה שלי זה קצת בעיה כיוון שאני חוזרת בתשובה והורי חילוניים ולא מכירים את ההלכה וקורה פעמים רבות שאני זאת שצריכה להגיש להם אוכל, במיוחד לאבי (שהוא נכה), מה עושים במקרה כזה? שהרי צריך לשמור גם את מצוות כבד את אביך ואת אמך שהורי לא יחשבו שאני מזלזלת בהם.
תשובה: ישנה תשובה של הרב שלמה זלמן אוירבך זצ"ל שמתיר בזמננו להגיש אוכל לאנשים לא דתיים כיון שאחרת הם עלולים לחשוב שהתורה מחנכת נגד מוסר ודרך ארץ הטבעיים לאדם. במקרה שלך שיש בזה גם כיבוד אב ואם וגם גמילות חסדים עם אבא נכה, בודאי שאת צריכה להגיש לו אוכל ואם ירצה לומר לך תאמרי לו שצריך להודות ל-ד' שברא את האוכל ונתן לך את היכולת להגיש לו, ובזה תאכלי לזכותו גם במעלה רוחנית מלבד המצוה שאת זוכה בה.
שאלה: לימוד הלכה שמפריע למניין: קיים מנהג יפה בבית-הכנסת שאחד המתפללים מלמד הלכה מתוך משנה-ברורה לאחר תפילת שחרית, במשך של דקה ויותר. כיוון שיש מספר מנינים בשעות קבועות, קורה (בד"כ בימים ב,ה) שלימוד ההלכה נכנס לזמן של תחילת המניין שלאחריו, ואותו מניין מתחיל יותר מאוחר, ומתפללים עלולים לנטוש את המנין לפני סיומו מפאת דוחק זמן של המתפלל. האם יש לקיים את המנהג של לימוד ההלכה בכל מקרה?
תשובה: לא, כי אדם לא יכול להיות צדיק על חשבון אחרים.
שאלה: קדיש בנוסחים שונים: שליח ציבור המתפלל בנוסח אחר מהנוסח הקבוע בבית הכנסת, צריך לשנות בחזרת הש"ץ לנוסח הרגיל בבית הכנסת. האם גם אדם האומר קדיש בקול צריך לשנות מהנוסח הקבוע שלו, שהרי שוני הנוסחים גורם בלבול רב לעונים ואומרי הקדיש? אשמח אם הרב יציין מקור לדבריו.
תשובה: אני חושב שאם יש נוסח קבוע, כולם יאמרו את הקדיש באותו נוסח.
שאלה: צביעת שיער בספירת העומר: האם יש איסור לאשה לצבוע את השיער בספירת העומר?
תשובה: לא, הדבר מותר.
שאלה: האם חייבים דווקא לשרוף?: האם חייבים דוקא לשרוף את החמץ, או שאפשר לכלותו באופנים אחרים?
תשובה: נחלקו חכמים במשנה כיצד יש לבער את החמץ ולמרות שנפסק כחכמים שאפשר לבער בכל צורה נהגו לחשוש לדעת רבי יהודה ולבער בשריפה. (שולחן ערוך אורח חיים סימן תנה)
שאלה: ציוד שאיני יודע למי שייך: אשתי ואני שכרנו דירה בתחילת השנה ב"ה. בחוזה, שכלל את תכולת הדירה, לא היו כתובים פריטים מסוימים שקיימים בדירה, וכששאלתי את הדיירים הקודמים הם אמרו שזה לא שייך להם. האם מותר לי לקחת ציוד שהיה בדירה ואינו כלול בחוזה כחלק מתכולת הדירה?
תשובה: אם זה של בעל הבית, אזי בעל הבית משכיר בדרך כלל את הבית עם תכולתו, אלא אם מתנה אחרת. ואם זה של דיירים קודמים אולי זה הפקר, שמי שהיה שם השאיר את זה ולא רצה לקחתם.
שאלה: פרסום שידוך שלא יצא לפועל: האם מותר לי לספר למישהו שלא לצורך על שידוך שאני עשיתי (אך הזוג לא התארס) או עומד לעשות?
תשובה: בדברים כאלה עדיף להחזיק במידת השתיקה שהרי גם אתה לא רוצה שידברו עליך ובמיוחד בנושאים רגישים כאלה.
שאלה: לימוד הלכות שחיטה: ברצוני ללמוד את החלק העיוני של הלכות שחיטה. אלו סימנים צריך ללמוד בשו"ע ואלו ספרים נוספים נצרכים ללימוד או טובים ללימוד הלכות שחיטה. וכן היכן אפשר לקבל את התכנית המלאה ללימוד?
תשובה: הלכות שחיטה נמצאות בתחילת יורה דעה ובמחלקת הבחינות של הרבנות יתנו לך את התוכנית המלאה של הלימוד. ישנם מקומות המלמדים בצורה מסודרת את הלכות שחיטה ואף מלמדים בהם את הצד המעשי כדאי לברר אצלם.
שאלה: וידוי בקריאת שמע בניסן: האם בחודש ניסן אומרים את הוידוי בקריאת שמע שעל המיטה?
תשובה: לא.
שאלה: ספרי "רוחניות" וקלפי טארוט: יש לי ספרי "רוחניות" וקלפי טארוט (קלפים שכביכול אמורים לנבא עתיד) מלפני חזרתי בתשובה. השאלה שלי האם ניתן למכור אותם ולתת את הכסף לדברי שבקדושה, או צריך להשמידם, והאם ניתן להשאיר ספר אחד כדי שאוכל לעיין בו בבית הכיסא (כדי לא להרהר על דברים אחרים)?
תשובה: אין להשאיר את זה בבית, ואפשר למכור את הכל לגוי.
שאלה: מכשיר חשמלי שלא היה בשימוש: מועך ירקות חשמלי שמחזיקים ביד אחת בעל סכין אחת שהיה בשימוש לכל השנה לאוכל חלבי קר אבל כשנתיים לא השתמשתי בו כלל ומונח בקופסא ללא שימוש, האם יש דרך להסב אותו לכלי כשר לפסח שאוכל להשתמש בו בפסח לבשרי?
תשובה: צריך לנקותו ולהגעיל את הסכין.
שאלה: שיני זהב של נפטר: הורי נפטרו לפני שנתיים. לאחרונה מצאתי שיני זהב שהיו בשימושם. כיצד עלי לנהוג בהם?
תשובה: שיניים תותבות שאין דרך לחולצם מהפה אסורים בהנאה אבל שיניים תותבות שחולצים מדי פעם מהפה אינם אסורים בהנאה. ואם מצאת שיניים אלו כנראה שהיו מוציאים אותם מהפה ומותר לך להנות מהזהב. (גשר החיים פרק ח סעיפים ח-ט)
שאלה: מזוזה בחדר של גויים: אני עובדת בארגון שבו כולם גויים, אני ועוד אדם אחד שהוא חילוני גמור היהודים היחידים בארגון הזה, האם מותר לי לשבת במשרד שלי במשך 9 שעות כל יום ואין בו מזוזה, אין שום סיכוי שיתקינו לי מזוזה כזו, אני משתדלת לקרוא תהילים כל יום ואמרו לי שאסור לקרוא תהילים בחדר שאין בו מזוזה?
תשובה: אם הבעלים גויים אין צורך במזוזה, מותר לקרוא תהילים לומר כל דבר שבקדושה בבית שאין בו מזוזה.
שאלה: דיני קופת צדקה שבביתי: אני נוהג מידי בוקר להכניס מטבעות לקופת הצדקה שבביתי ומכוון בנתינת הצדקה עבור הורי ומשפחתי שתבדל לחיים ארוכים. מעת לעת אני מרוקן את הקופה ומעביר את תכולתה לגבאי בית הכנסת שלי. 1. האם ניתן מקופת הצדקה שבביתי לתת את הצדקה של הזכרת הנשמות? 2. האם נתינת צדקה בבית לקופת הצדקה ללא ריקונה המיידי או מסירת תכולתה, גם נחשבת כנתינת צדקה יומיומית?
תשובה: 1) את הצדקה של הזכרת נשמות שנוהגים לנדור בחגים או בשבתות יש לתת במיוחד ולא מקופה, שאחרי שנתרם בה הכסף אין הוא יותר ברשותך לתת אותו למטרת נדר וכדומה. אפשר היה לעשות כך אם לפני שתתן את הצדקה תאמר שאתה נותן על דעת כך שמכאן תתן להזכרת נשמות. בכל אופן אני ממליץ לא לתת מהקופה למטרה זו אלא לתת כסף מיוחד אפילו מעט בכמות ובלבד שיהיה מפורש לשם אותה מטרה. 2) היות שמעת נתינת הצדקה בקופה אין הכסף יותר ברשותך הנתינה בבית כבר נחשבת לנתינת צדקה מידי יום ביומו.
שאלה: שימוש בפסח במעבד מזון לירקות: ברשותי מעבד מזון שמשמש אותי רק לירקות (מעולם לא הכנסתי אליו קמח, או פרורי לחם.) אך הוא מונח בסביבה חמצית. האם וכיצד אני יכולה להשתמש בו בפסח?
תשובה: כיון שהשתמשו רק לעשיית טחינה ולא היה בזה חמץ כלל - אין צורך אלא לנקות במים. הרב אברהם וסרמן.
שאלה: כשרות דוחן ודורא לפסח: האם דוחן ודורה כשרים לפסח?
תשובה: דוחן ודורא מוגדרים כקטניות. כמו אורז ושאר מוצרים אם הם באים באריזה נוהגים להחמיר ולדאוג להכשר.
שאלה: קינואה בפסח: 1. ראיתי תשובה באתר שמותר לאכול קינואה בפסח, אבל באחת החברות שמשווקות אותה אמרו לי שהמחסן שלהם לא נוקה ויש בו גם מוצרי דגן, האם בכל זאת מותר לאכול את הקינואה שלהם אחרי ברירה, או שצריך לחשוש לתערובת של אבק חיטה והרי חמץ אסור במשהו? 2. מה עדיף לעשות לאשכנזי עם בעיות בעיכול: לאכול קינואה ללא הכשר או קטניות עם הכשר?
תשובה: 1. לענ"ד הקינואה דינה כתירס, שניהם נחשבו כלחמם של האידיאנים באמריקה ודינם כקטניות. 2. קטניות כשרות עדיפות על קינואה לא כשר.
שאלה: הכשרת טאבון: מצאתי טאבון. האם עלי להכשירו, איך?
תשובה: עליך ללבנו ליבון חמור.
שאלה: חתונה לפני י"ז בתמוז: האם מותר להתחתן יום או יומיים לפני י"ז בתמוז, האם יש מנהגים בנושא זה?
תשובה: מותר להתחתן עד יז בתמוז אף ש"שבע הברכות" ממשיכים בימי בין המצרים. בספר נטעי גבריאל (פרק לט) מביא שיש מהחסידים שנהגו שלא להתחתן כל חודש תמוז.
שאלה: הקפדה על מצה שרויה וקטניות: אני מתארחת אצל אבא שלי בפסח והוא ואשתו נוהגים לאכול שרויה כשאני ואחותי רוצות להקפיד שלא. אבא שלי לא אוכל קטניות ואשתו לא מקפידה על כך. אבא שלי אמר שאולי אפשר להוציא מן התבשיל את הקטניות המצה השרויה עצמה כשהם התבשלו ביחד ולאכול את השאר. איך אני אמורה לנהוג?
תשובה: אם את מקפידה על שרויה וקטניות קשה לאכול מתבשיל שהיה בו קטניות ומצה שרויה משום שקשה מאד לסנן. לעומת זאת את יכולה לאכול מכלים שהתבשלו בהם קטניות ושרויה. לגבי איסור קטניות אם את מארצות אשכנז אי אפשר לעשות התרת נדרים. אולם לגבי שרויה את יכולה אם את רוצה לשקול לעשות התרת נדרים על מה שנהגת.
שאלה: שפת אדם וחווה: באיזו שפה אדם וחווה דיברו בעברית או בארמית?
תשובה: אדם וחוה דיברו בלשון הקודש (גמרא חגיגה דף טז עמוד א ומדרש רבה).
שאלה: פאה בניגוד לרצון הבעל : אישה החפצה לכסות ראשה בפאה בעוד שבעלה אינה מסכים לה, האם מותר לאישה לצאת כנגד רצון בעלה, האם על הבעל להיכנע לרצון אישתו?
תשובה: תמיד צריך לשאוף להגיע להסכמה ללא כפיה של האחד על השני. על כן צריך לללבן יחד את הצדדים לכאן ולכאן, מה זה מוסיף ומה גורע, מה המעלות ומה החסרונות. ואם צד אחד מאד קשה לו לוותר על הצד השני לעשות דברים טובים שיפיסו את דעתו. כי אי אפשר לדרוש וויתור בלי לתת תמורה שמניחה את הדעת.
שאלה: חומצה פולית בפסח: אשתי נמצאת בתחילת הריון, ונאמר לה כי היא צריכה לקחת "חומצה פולית" למשך מספר חודשים. האם כדור מסוג זה כשר לפסח, ובמידה שלא, האם לאור המצב מותר בכל זאת להשתמש בו בחג הפסח?
תשובה: חומצה פולית לא נמצאת ברשימה. אם אין לה טעם ובולעים אותה והיא נחוצה להריון היא מותרת.
שאלה: מעשרות בשביעית?: כעת, לכשקונים פירות וירקות מהשוק, באים הביתה ומעשרים אותם וקוראים הנוסח. איך כל זה נמשך בשנה השביעית? אז לא שייך לא מעשר עני ולא מעשר שני, ובוודאי שצריך להיות שינוי בנוסח. איני נכנס בפרטי פרטים אודות מה נמכר בשוק ומה יש להרהר אחריו? אם כן אין לדבר סוף.
תשובה: השנה היא שנה ששית וצריך להפריש תרו"מ, רוב הירקות הם מעשר עני ואילו הפירות עדיין מעשר שני (יש כבר חלק שיש בהם מעשר עני). בשנה השביעית ג"כ המדד הוא לפי החנטה ופירות שחנטו אחר ר"ה של שביעית דינם כשל שביעית ואלו שחנטו קודם דינם כשל ששית. יש בתחילת השנה השביעית לוחות מסודרים המבהירים מתי הפירות חייבים במעשר ואילו פירות הם הפקר של שביעית. בברכת חג שמח הרב יהודה הלוי עמיחי
שאלה: מתבייש לספר לרב: נדרתי מספר נדרים ולצערי אני חושב שלא ממש קיימתי אותם, אני מצטער על כך, אני יודע שטעיתי ושזה חטא אך אני מתבייש לפנות לתלמיד חכם או לאנשים שאני מכיר, מה עלי לעשות?
תשובה: ראשית כל אתה צריך להחליט שמכאן ולהבא אתה לא נודר כלל גם לא לדבר מצוה. כי כך הדריכו חכמים שלא לנדור כלל. ולגבי הנדרים שכבר נדרת עליך לפנות לרב ולומר לו מה נדרת והבושה לפנות אליו תיהיה בה קצת כפרה על מה שנדרת. אין לך ברירה אתה צריך להתגבר על הבושה.
שאלה: חשש ליחוד בבית בשעה מאוחרת: 1. אני הולך להתחתן בעז"ה (עדיין לא מאורס) והיות ואני נפגש עם הבחורה לעיתים רחוקות אז עד שיש לנו זמן לדבר אנו נמשכים לתוך הלילה עד שעות מאוחרות מאוד (2-4) שכל בני הבית כבר ישנים. אנו מאוד מקפידים ומודעים מאוד לנגיעה או קרבה יותר מדאי. האם אפשר לסמוך על כך שבני הבית יכולים לקום לשירותים וכדו? 2. האם זה ייחוד אם אנחנו נמצאים עם אמא שלה לבד שלושתינו בערב?
תשובה: בכל עניני עריות יש מקום להחמיר כיון שכבר אמרו ח בזה אין אפוטרופוס. לכן לא טוב להפגש בשעות מאוחרות כשאין בני הבית ערים. אם האמא ערה ונכנסת ויוצאת מהחדר אין זה יחוד.
שאלה: עט שמשמש לגירוד: יש לי גבס ואני משתמש בעט בשביל לגרד מתחת הגבס, האם העט ייחשב ככלי שמלאכתו להיתר או ככלי שמלאכתו לאיסור?
תשובה: עט הוא כלי שמלאכתו לאיסור אלא שאם אינו נחשב כמוקצה מחמת חסרון כיס מותר להשתמש בו למטרה זו.
שאלה: מחלוקת אחרונים בדיני מוקצה: 1. ראינו כי יש מחלוקת ראשונים ואחרונים האם חל מוקצה מחמת חסרון כיס על כלי שמלאכתו להיתר. לדוגמא, תמונה יקרה מאוד התלויה על הקיר. ראינו כי הילקוט יוסף כתב שלעולם לא ייחשב כלי שמלאכתו להיתר כמוקצה מחמת חסרון כיס. ולעומת זאת המנוחת אהבה כתב שיחול על כלי שמלאכתו להיתר דין מוקצה מחמת חסרון כיס. כמו מי לפסוק? 2. כאשר האדם מפצח גרעינים, ראינו כי יש בעיה לקחת את הגרעינים מהפה אל הצלחת באמצעות היד. וראינו כי יש אחרונים האומרים שצריך לירוק אותם אל תוך הצלחת. האם באמת צריך להחמיר כך?
תשובה: 1. עיין שש"כ שחילק בין דבר יקר שאדם מקפיד לא להזיזו ממקומו שהוא מוקצה מחמת ח"כ גם אם מלאכתו להתר לבין דבר זול אולם הוא מקפיד עליו שעליו להיות כלי שמלאכתו לאיסור. 2. עיי"ש שמותר להניח את הקליפות באמצעות היד.
שאלה: נסיעת כהנים לפולין: שאלתי הרב לגבי כהנים לנסוע למחנות ריכוז של הנאצים ימ"ש. לא הבנתי דברי הרב במגע ומשא, הרי אפשר לראות עצמות, וכן לגבי ירקות מפורש במשנה אהלות פ"ח מ"ה שירקות מחוברים אינם חוצצין ואינם מביאים. וכן לגבי רובע קב שמטמא באוהל לכאורה העצמות אינן מחוברות ביחד וממילא יש הדין של אהלות פרק ג משנה א ובחולין שכל המטמא באוהל שנחלק אינו מטמא אלא אם נמצא בקבר או באוהל. מה הגדרת קבר לעניין הזה? ואם מדובר בחוץ הרי אין כאן אוהל אלא אם נמצא מתחת לסככה. מתחת לעצים זה קשור לסוגיה בנדה בנז לגבי אילן שאינו יכול לקבל מעזיבה ומחלוקת ראשונים שם.
תשובה: א) לגבי מגע בעצם אדם או משא התירו חכמים רק לעושי פסח או הולכים למצוה ע"י ניפוח כל העפר שעלול לכסות את העצם וללא ניפוח אסור גם לצורך מצוה. ב) ירקות שאמרו במשנה שאינם מביאים הם ירקות שלא הבשילו לאכילה, ואינם רחבים דיים אבל הראויים לאכילה או שעליהם רחבים מביאים את הטומאה. ג) רובע הקב מטמא באוהל אם היה במקום שנקבר המת, כמו בור או חפירה ולאו דוקא מבנה קבר ולא מפוזר על פני השדה. ובמחנות הרצח יכול להיות שיש שם בורות וחפירות רבים שהושלכו לשם מתים, ואם כן יש להם דין קבר. ד)מה שנוגע לענפים שאינם מחזקים מעזיבה בינונית שאינם מביאים את הטומאה כתב הרמב"ם בהלכות טומאת מת שמדרבנן כן מטמאים. וכן נפסק לאיסור בטור ובשולחן ערוך סי' שס"ט.
שאלה: טקס יום השואה בניסן: כמי שמופקד על עריכת הטקס ביישוב שלי, אני רוצה לדעת האם מותר לומר את התפילה "אל מלא רחמים" במהלך הטקס היות והוא נערך בניסן?
תשובה: מותר, שהרי גם בשביעי של פסח אומרים הזכרת נשמות.
שאלה: קורנפלקס עם צימוקים: אוכל שמעורבים בו פירות מ-7 המינים, למשל קורנפלקס או גרנולה עם צימוקים, האם יש לברך עליהם בנפרד, ומה לגבי ברכה אחרונה? (שהרי יש מחלוקת לגבי האוכל פרי שלם, ולכן אם אכלתי אפילו צימוק שלם (לא כזית) האם עלי לברך גם "מעין שבע"?) בנוסף, האם יש חובה לבדוק גם בתוך הצימוק מחשש לחרקים?
תשובה: הולכים אחר הרוב, אלא אם כן יש משהו מחמשת מיני דגן, שאז מברכים "מזונות" מפני חשיבותו. לכן, כיוון שהעיקר שם זה הקורנפלקס, ואפילו אם יש שם חיטה תפוחה, הרי ברכתה "אדמה", ולכן יברכו על הקורנפלקס ויפטרו השאר. ולגבי חרקים, תעשו בדיקה מדגמית של שלושה צימוקים.
שאלה: שליח ציבור שכופה את עצמו: האם מותר לאדם ואפילו לרב, לקפוץ לתיבה ולהתחיל להיות שליח ציבור למרות שהגבאי הזמין אדם אחר? ומה עושים במצב כזה, האם מורידים אותו מהתיבה? המקרה חזר על עצמו כמה פעמים.
תשובה: זה לא הגון שמישהו יקפוץ ויתפוס. בכל בית כנסת יש גבאים והם קובעים מי יגש ומתי. הציבור יכול לצאת החוצה ובזה לבטא את חוסר שביעות רצונם, כהפגנה.
שאלה: מתגלח בחול המועד: התחלתי להתגלח בחול המועד תוך הסתמכות על המתירים וסברתם. נאמר לי שעלי לעשות התרת נדרים כך זה יקל עלי את "הבעייתיות" שבדבר?
תשובה: מצד הדין אם לא ידעת שיש מקילים ורק עתה נודע לך שיש רבנים מתירים אינך חייב להתיר נדרים. אולם אם ידעת שיש מתירים ובכל אופן נהגת להחמיר אז הינך צריך התרת נדרים.
שאלה: פסיקת הלכה עפ"י הרמב"ם: האם אפשר לנהוג בהלכה ישירות עפ"י פסיקת הרמב"ם ביד החזקה?
תשובה: הספרדים קיבלו את פסיקת השו"ע והאשכנזים את פסיקת הרמ"א ונושאי הכלים. כל עדה קיבלה פסיקה של פוסק מסוים, ואין זה נכון שאדם יכריע בעצמו כמו הרמב"ם. יש לכל עדה מנהג, ומנהג זה מחייב "ואל תיטוש תורת אמך".
שאלה: ברכה אחרונה על אכילה קודם נטילה: התחלתי ארוחה בלי לחם, אבל בהמשך החלטתי לאכול לחם. האם צריך ברכה אחרונה על מה שכבר אכלתי?
תשובה: כן, מפני שאם אכלת לפני הארוחה מתאבנים כמו בחתונות שיש בר לפני הסעודה, בהאוכל שם נועד בשביל לפתוח את התיאבון לארוחה, ולכן זה חלק מהארוחה. אולם במקרה שלך זה שונה, וצריך לברך ברכה אחרונה.
שאלה: השארת ספר קודש כשהוא פתוח: האם חובה לסגור ספר לימוד כשרוצים ללכת לזמן מסויים. ואם כן, מצד מה?
תשובה: אין להשאיר ספר פתוח ולצאת ודבר זה גורם לשיכחת הלימוד. (ש"ך יורה דעה סימן רעז וכן משמע בעירובין דף צח עמוד א)
שאלה: שימוש נוסף בנרות זכרון: אנו מדליקים נרות נשמה בימי זכרון לע"נ הורינו, הנר נרכש בכלי מזכוכית, האם ניתן להשתמש שנית בכלי הזכוכית, או שמא יש להשליכו משכבה הנר? עלות הנר עם הכלי הינה כ-2.5 ש"ח, סכום פעוט, אך האם בהשלכת כלי הזכוכית אין "בל תשחית"?
תשובה: אין בהשלכת כלי הזכוכית "בל תשחית" היות שלרוב האנשים אין בו חשיבות, אבל יחד עם זה אין שום איסור להשתמש באותו בזיך זכוכית שימוש נוסף.
שאלה: מהות מכת מרדות: האם מכת מרדות ניתנת רק עבור דברים מסויימים, או שזה ע"פ החלטת בי"ד ללא כל התייחסות לנושא ספציפי, והאם מכת מרדות יכולה להביא להמתת הנדון, או מוגבלת לט"ל מכות? אשמח אם הרב יציין מקור ללימוד מעמיק יותר.
תשובה: עיין ברמב"ם ספר שופטים בהלכות סנהדרין פרק עשרים וארבע שהאריך בסמכות בית דין. ככלל מותר לבית דין להלקות מי שעובר במזיד על איסורי חכמים מכת מרדות, מס' המכות איננו קצוב ויכול להיות מעט כמו שלש או חמש ואיננו דומה למלקות של תורה שמוגבל לשלושים ותשע. מלבד מקרים יוצאים מן הכלל אין רשות לבית דין להעניש עונש מיתה לעובר על דברם.